《杂兴 其二》
宋代·方一夔

不露文章世不惊，由来天亦厌虚名。弦歌夫子穷将圣，风雅灵虚死独清。

其道卷怀何足恨，斯文得与岂无情。长歌独坐沧浪水，休说他年起濯缨。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。